Somalitaustaiset nuoret ihmettelevät Helsingissä pidetyssä nuorisovaihdossa, miksi ensimmäisen polven maahanmuuttajat tuntuvat kokevan Ruotsissa vähemmän syrjintää kuin Suomessa syntyneet toisen polven maahanmuuttajat. He pohtivat ratkaisuja maahanmuuttajanuorten ongelmiin.

Helsinkiläiset Bilal Alin ja Halimo Dahir sekä Ruotsista nuorisovaihtoon tulleet Hani Abdirahman ja Abdi Qani Mohamed pohtivat työpajoissa, miten maahanmuuttajanuorten ongelmia voitaisiin ratkaista Euroopassa. Valokuvatehtävän avulla mietitään median valtaa.­

Kun helsinkiläinen Halimo Dahir, 21, haki toissa kesäksi töitä kaupan alalta, hän teki kaverinsa kanssa testin. Hän soitti erääseen liikkeeseen ja kysyi työpaikkaa, mutta sieltä vastattiin, että paikat ovat jo menneet.

Seuraavaksi samaan paikkaan soitti Dahirin kaveri, joka keksi itselleen suomalaisen nimen. Työnantaja pyysi häntä lähettämään CV:n, niin asia etenee.